Er ridebukselårene eller dansehåndtagene svære at få bugt med? Det er det for en del, og flere får hjælp til at komme af med det uønskede fedt ved hjælp af en fedtsugning. Hos Aleris-Hamlet i Aalborg oplevede man sidste år en stigning i antallet af patienter på 18 procent. Ifølge chefkirurg Bo Jønsson er det lige nu i forårsmånederne, at patienterne er langt flest. - Mange har forsøgt at tabe sig uden de ønskede resultater, og derfor henvender de sig til os. Det sker typisk i løbet af foråret, så de er klar til bikinisæsonen, når de skal på ferie til sommer, siger Bo Jønsson og fortsætter: - Men det er vigtigt at forstå, at fedtsugningen ikke er en nem smutvej, hvis der er kommet lidt for meget fedt på sidebenene. Fedtsugningen kan ikke stå i stedet for en slankekur, hvis man trænger til det, men den kan befri en for de genstridige fedtdepoter, som man ikke kan slippe af med, ligegyldig hvor meget man prøver. En fedtsugning kan hjælpe med at fjerne uønskede fedtdepoter på hofter, lår, mave, knæ, bryster og under hagen. På Aleris-Hamlet i Aalborg lægger de vægt på, at patienterne allerede har forsøgt at tabe sig, inden de kaster sig ud i en operation. Ofte skal de have hjælp til at få fjernet fedt, der er genetisk bestemt, som selv den mest effektive slankekur har svært ved at bekæmpe. Størstedelen af fedtsugningerne bliver foretaget i fuld bedøvelse og varer i et par timer. De fleste patienter bliver udskrevet samme dag.

Opsummering:
Bikinisæsonen venter lige rundt om hjørnet, og det får lige nu rekordmange med genstridige fedtdepoter til at vælge en fedtsugning. Antallet af behandlinger er eksploderet de seneste år, og 2014 bød på endnu en rekord.